الحل تاع دولة وحدة

الحل تاع دولة وحدة (النڭليزية: One-State solution؛ العربية: حل الدولة الواحدة؛ العبرية: פתרון המדינה האחת) للي بعض المرات كايتسمى دولة بجوج أوطان (النڭليزية: bi-national state)، هو واحد الحل مقتاراح للصراع لإسرائيلي الفلسطيني للي كايقتارح التصاويب ديال دولة وحدة ل لفلسطينيين ؤ لإسرائيليين، شادّة من الواد تاع لأردن (الحدود مع لأردن) حتال الميديطيراني ؤ تكون كا تضم إسرائيل، الضفة الغربية ؤ قطاع غزة.Felice Friedson, "One-state or two-state solution", The Jerusalem Post, 07/21/2010 مسطلح الواقع تاع دولة وحدة كايوصف المعتقد ؤلا الشوعور د أن لأمر الواقع ف إسرائيل/فلسطين كايفرض بأنهم عمليا ديجا دولة وحدة.

بزاف د الموضيلات تعطاو كا مقترح يتأمپليمونطا بيه الحل تاع دولة وحدة. الموضيل اللول هو الدولة المركزية للي كاتكون فيه حكومة وحدة كاتحكم الطيريطوار د فلسطين/إسرائيل كامل ؤ للي ڭاع السكان ديالها كايتمتعو فيه بالجنسية ؤ كاتعطاهم نفس الحقوق ب غض النضر على ليتنية ؤلا الديانة متاعهم. شي إسرائيليين كايطالبو ب ڤيرصيو ديال الموضيل للي فات للي إسرائيل كاتأنيكسي فيه غير الضفة الغربية ؤ ماشي قطاع غزة ؤ كاتحافض فيه على الطابع ليهودي ؤ الديموقراطي متاع الدولة مع أقلية عربية كبر من للي عليه دابا. الموضيل التاني كايدعي لأن إسرائيل تأنيكسي الضفة الغربية ؤ تصاوب ل لفلسطينيين للي فيها إقليم كايتمتع ب لوطونومي. الموضيل التالت كايتلخص فالتصاويب ديال دولة فيدرالية عندها حكومة مركزية ؤ مديريات فيدرالية، شي وحدين فيهم فلسطينيين ؤ لوخرين يهوديين. الموضيل الرابع عبارة على كونفيدرالية بينات الدول الراهنة د الحل تاع جوج دولات فين الدول بجوج غايكونو مستاقلين على بعضياتهم ولكن كايتشاركو السلطة ف شي مجالات ؤ فين الإسرائيليين ؤ الفلسطينيين بجوج عندهم الحق ديال الإقامة فالدولات بجوج.

واخا الحل تاع دولة وحدة كايتناقش كتر فالأوساط لأكاديمية، غير هو باقي ما خداش حقو فالجهود الرسمية ديال الحل د النزاع حيت كايغمق عليه الحل تاع جوج دولات. حسب واحد الستيطلاع تدار ف 2017، الحل تاع دولة وحدة كايحضى ب تاييد عند 36% ديال الفلسطينيين، 19% ديال ليهود د إسرائيل، ؤ 56% ديال عرب 48. ولكن واخا هاكداك الهتيمام بالحل تاع دولة وحدة غادي ؤ كايكبر حيت الحل تاع جوج دولات ما وصّل لحتى مخرج.

 مصادر 


تصنيف:سياسة دولية
تصنيف:مقالات فيها مصدر و 3000 بايت
تصنيف:تعبيرات متعلقة ب لمطايفة بين فلسطين و إسرائيل
تصنيف:پروصي د السلام بين فلسطين و إسرائيل